**М.ЖҰМАБАЕВТЫҢ «ТҮРКІСТАН» ӨЛЕҢІНДЕГІ ТАРИХИ ЖӘНЕ РУХАНИ САБАҚТАСТЫҚ**

****

**Б.М. Исмагулова**

**Қазақ тілі мен әдебиеті мұғалімі**

**№17 ұлттық өркендеу орта мектеп-кешені**

**Петропавл қаласы**

Мақалада Мағжан Жұмабаевтың «Түркістан» өлеңіне сүйене отырып, ақынның тарихқа деген көзқарасы философиялық тұрғыда талданды. Мағжанның көптеген тарихи тұлғаларға баға бере отырып, заман ағымын бағамдап, кешегі, бүгінгі, болашақ уақытты бағалай отырып, тарихи болмыс пен сананың қалыптасуына тірек, негіз болатын тетіктерді анықтағандығы айтылды. Қоғамның дамуында тарихи сананың маңызды рөл атқаратындығы көрсетілді. Мақалада ақынның ел болашағын ойлап, ұлттың сақталып қалуы үшін тарихқа үңілудің, өткеннен өнеге алудың маңызды екендігін көрсеткендігі айтылды. «Түркістан» өлеңі арқылы ұлтты рухтандыра білгені ашып көрсетілді.

Халқымыздың даналық рухы мен биік болмысын тану жолында қазақ ойының дамуына ерекше үлес қосқан ойшыл тұлға Мағжан Жұмабаевтың философиялық дүниетанымын зерттеу бүгінгі күннің өзекті мəселесі болып қала бермек. Қазақтың қандай ойшылын алып қарасақ та, олардың шығармашылығы белгілі бір тарихи кезеңмен байланысты, қоғамдық қарама-қайшылықтардың негізінде қалыптасқандығын көруге болады. Мағжан Жұмабаевтың философиялық дүниетанымы мен шығармашылығы XIX ғасырдың екінші жартысындағы жəне XX ғасыр басындағы замана қайшылығымен, халқымыздың тарихымен тығыз байланысты. Оның үстіне поэзия мен терең ойлылықты бір-бірімен тамаша ұштастырған, соның өзара кірігуі нəтижесінде ерекше шығармашылыққа қол жеткізген Мағжанның ойлау машығы мен сөз саптау əлемі қазақ халқының ұлттық философиясында ерекше орын алады. Мағжан дүниетанымы Шығыс пен Батыс халықтарының философиялық ілімдері мен поэзиясын өз бойында жинақтап жəне сол ілімдердің негізінде қалыптасып, жаңа жол – адам іліміне қарай бағыт сілтеп, Шығыс пен Батыс мəдениетінің аясында сұхбат құруы, оның шығармашылығының маңыздылығын көрсетеді. Қазіргі замандағы маңызды мəселелердің бірі адамның еркіндігі туралы болғандықтан, адамдардың ішкі жан дүниесіндегі ар-ұждан мен адамгершілік қасиеттері қоғам өмірінде басты орынға қойылуы тиіс. Бұл жолда тарихтан тəлім алып, оны философиялық тұжырымнан өткізе білген жағдайда ғана елдігімізді бағалап, тəуелсіздігімізді сақтап қалу мүмкіндігіне ие боламыз. Халықтың өзіне тəн рухани тəжірибесін өз бойына сіңірген ұлттық философияны сараптау оның өзін-өзі тануына жол ашады.

М.Жұмабаев өлеңдері мен поэмаларынан, ғылыми мақалаларынан қазақ халқының жəне əлемдік мəдениет тарихынан жан-жақты білімі бар, тарихи ойлау мүмкіндігі жоғары тұлға көрініс береді. Сондықтан ақынның тарихи сарындағы ізденістерін бірнеше бағытта қарастыруға болады. Біріншіден, кеңістік пен уақыт, жер ерекшеліктері тұрғысынан, екіншіден, тарихи тұлғаларға баға беру тұрғысынан. Біз атап көрсеткен екі өлшем Мағжанның өзінің ізденістерімен толық дəлелденеді. Олардың мағынасын ашып көрсетуден бұрын Мағжанның жалпы тарихқа деген көзқарасын анықтауымыз қажет.

Қазақ халқының «алтын ғасырын» аңсай отырып: тарихи және рухани

сабақтастық тұрғысынан ең құнды шығарма – «Түркістан» атты тарихи-философиялық өлеңі түркі жұртының ұраны және оның қаһармандық дәуі­рінің рухани төлқұжаты, алтын қоңы­рауы, ақыл-ой шамшырақтарының, баһадүрлерінің, хандарының, Алаш арыс­тандарының, билерінің, білімпаздарының көркемдік энциклопедия­сы.

«Түркістан – екі дүние есігі ғой,

Түркістан - ер түріктің есігі ғой.

Тамаша Түркістандай жерде туған,

Түріктің тәңірі берген несібі ғой» [2, 173 б.]

деген шумақтан басталатын жүз жолдан тұратын бұл өлең Мағжанның тарихи-философиялық трактаты деп есептеуге тұратын терең мағыналы, ұлағатты шығармасы. Мұны Мағжанның тарих философиясының күре тамыры ретінде қарастыруға болады.

«Түркістан – екі дүние есігі ғой» дегенде қандай екі дүние туралы айтылып отыр? Біріншіден, қазіргі Түркістан және оның кешегі күні. Тарихшылардың мәліметі бойынш, орта ғасырлардан бастап осы уақытта дейін Түркістан ұғымы үш мәнге ие болған. «Біріншісі, ҮІІ-ХІІ ғасырда түркі тілдес тайпалардың мекендеген жері, екіншісі ХІҮ-ХҮІ ғасырлардағы жеке уалаятты өлке, ал үшіншісі, ХҮІІ ғасырдан кейін Сырдария бойындағы Иассы қаласының атауы» [3, 13-14 бб.]

Мағжан өлеңіндегі екі дүние – Тұран және Алаш. Тұран – бүкіл түрік дүниесіне қатысты, ал Алаш қазақ мәдениетіне қатысты ұғым деп айтуға негіз бар.

Тұранның көлі де, шөлі де, селі де айрықша мадақталып, оқушы санасына қатты толқыныс туатындай етіп бейнеленген. Осындай табиғаттың нұрлы да шуақты аймағында рухани зор байлық та дүниеге келген.

Ежелгі ата-бабаларымыздың күмбірлеген күміс күйі мен сыбызғы-сырнайының үні, асқақтата салған әсем ән, ғашықтық жырлары, шешендік сөз, айтыс өлеңдері мен бостандық үшін жері мен елін қорғаған батыр бабаларымыз туралы тарихи дастандары ғасырлар бойы өз ұрпағын өнегелі де өнерлі, адамгершілік ар-ожданы жоғары намысқой азамат етіп тәрбиелегені тарихи шындық.

«Тұранға жер жүзінде жер жеткен бе?

Түрікке, адамзатқа ел жеткен бе?

Кең ақыл, отты қайрат, жүйрік қиял,

Тұранның ерлеріне ер жеткен бе?» [2, 174 б.]

деген Мағжан толғауы жас ұрпақты бейжай қалдырмайды. Жүрегінде азғантай сәулесі бар адам ойланады.

Түркістан қазақ хандығының астанасына айналуы тек қолайлы географиялық жағдайына ғана байланысты емес. Ол сонау ХІІ ғасырдан бастап әлем назарын исламдық руханиятта ерекше орын иемденетін айтулы сопылық мектептің негізін салушы ғұлама, ақын Қ.А.Иассауидің жан-жақты ұстаздық қызметімен де өзіне көңіл аударған.

Түркістан қаласы қазақ хандары тұсында Еуразияның және күллі мұсылман дүниесінің ең ірі саяси мәдени, рухани орталығы, ал Қожа Ахмет кешені бас жоғары биік хан сарайы қызметін атқарған. Арғысы Әзірет Сұлтан, бергісі Қазақ хандары мен игі жақсыларының сүйегі жерленген және Абылайдың үш жүздің ханы болып сайланып, ақ киізге көтеріліп, елге танылған жері осы Түркістан еді.

Мағжанның «Түркістан – екі дүние есігі ғой» деуінің екінші мағынасы осы сырлы, шежірелі аймақта Батыс пен Шығыс мәдениеттері тоғысты. Мұны ақынның мына бір өлең жолдары растайды.

«Ежелден жер емес ол қарапайым,

Білесің тарихты ашсаң Тұран жайын.

Тұранға қасиетті құмар болған,

Ертеде Кей-Қысырау мен Зұлқарнайн» [2, 171 б.].

Кей-Қысырау Шығыс мәдениетінің өкілі, Тұрмағанбет Ізтілеуовтің «Шаһнамасына» арқау болған патшалар қызметінің бастауындағы тұлға, яғни патша болған адам, ал Зұлқарнайын – атақты Александр Македонский.

«Түркістан» өлеңінде түркі әлемінің бірқатар тарихи тұлғаларының есімі аталған. Мағжанның концепциясы бойынша, Шыңғыс хан ер, данышпан, одан Шағатай, Үгедей, Жошы, Төле тараған. Бұлардың әрқайсысы қазақ халқы үшін қымбат есімдер. Ақсақ Темір, Назар хан, Абылай хан да осы «Түркістан» өлеңінде суреттелген.

«Түркістан» өлеңіндегі тағы да бір ерекше мәселе – рухани мәдениетке тікелей қатысы бар мәліметтерді өлең арқылы еске салуы. Бұл жерде ақынның Ұлықбек пен Ибн-Сина Әбуғали, әл-Фараби туралы пікірлері, оның ғалым Ұлықбектің еңбектерімен, әмбебап ойшыл, дәрігер Ибн-Синамен және әл-Фарабидің музыкалық шығармаларымен өте жақсы таныс болғандығын айқын көрсетеді.

Мағжан шығармашылығындағы түрікшілдік қабаты ХХ ғасырдың бас кезіндегі қазақ зиялыларының дүниетанымындағы Шығыс мәдениетінің күшті ықпалын көрсетеді. Әртүрлі мәдени үрдістер мен бағыттардың, ілімдердің өзара байланысын, үн қатысуын мойындай отырып, қазақ мәдениетінің өзі де, ең алдымен, Шығыс дүниесінің бірегей қайталанбас ерекше бөлігі екенін әруақытта назарда ұстауымыз қажет. Түркістан шығыс пен батысты өзара ұшырастырған, жалғастырған алтын көпір.

Мағжан шығармашылығының қайталанбайтын ерекше қыры – оның тарих туралы толғаныстары. Тарихи сананың маңызды тәрбиелік қуатын көрсете отырып, Мағжан әр адамды толғандыратын, ойландыратын тарихи параллельдерді қолданады. Мағжанның тарихи тақырыптағы өлеңдерінде жалпы түркі мәдениетінің қиын да қызықты жолы, оның алып тұлғалары бағаланған.

**Әдебиеттер тізімі**

1. Нысанбаев Ə.Н. Мағжан Жұмабаевтың философиясы. – Алматы: Қазақстан, 2003
2. Жұмабаев М. Шығармалары: Өлеңдер, поэмалар, қара сөздер – Алматы: Жазушы, 1989.
3. Кəрібаев Б. Түркістан аймағы жəне қазақ хандығы // Қазақ тарихы. – 1996. – №8.